CDC O‘zbekistonda infeksiyani aniqlash tizimini yaxshilashga yordam beradi

AQSh Kasalliklarni nazorat qilish va profilaktikasi markazi (CDC) O‘zbekiston Sanitariya-epidemiologik osoyishtalik va jamoat salomatligi xizmatining 20 nafar epidemiologi hamda Toshkent tibbiyot akademiyasining 10 nafar murabbiyi uchun besh kunlik dala epidemiologiya o‘quv dasturini (FETP) boshladi. Bu haqda AQShning O‘zbekistondagi elchixonasiga tayanib “Gazeta.uz” xabar berdi.

Elchixonaning aniqlik kiritishicha, FETP — bu sog‘liqni saqlash xodimlari uchun tizimning barcha darajalarida epidemiologik tadqiqotlar o‘tkazish va kasalliklarning kelib chiqishiga chora ko‘rish qobiliyatini yaxshilashga qaratilgan o‘quv dasturi hisoblanadi.
Rejalashtirilgan trening uch oylik o‘qitish modulidan iborat bo‘lib, u ishlab chiqarishdan uzilmagan holda amalga oshiriladi. CDC ushbu dasturning Toshkent tibbiyot akademiyasi tuzilmasining integratsiyalashuviga yordam beradi va keyinchalik u O‘zbekiston Sog‘liqni saqlash vazirligi tomonidan qo‘llab-quvvatlanadi.
“Dasturning O‘zbekistondagi bitiruvchilari mamlakatning COVID-19 tarqalishini o‘z vaqtida aniqlash va unga chora ko‘rish borasidagi potensialini mustahkamlaydi, kasalliklarni kuzatish tizimlarini yaratish va mahalliy hamjamiyatlarning kasallikka oid tajribalarini tushunishiga o‘z hissalarini qo‘shadi”, — deyiladi elchixona xabarida.
 O‘zbekistonda hamshira, shifokor va o‘qituvchilarning maoshlari 2021-yilda bir necha baravar oshiriladi
Eslatib o‘tamiz, O‘zbekistonga shu vaqtgacha koronavirusga qarshi kurashda yordam berish uchun 10 nafar germaniyalik, 15 nafar xitoylik shifokor va tibbiyot mutaxassisidan iborat guruh, tarkibida anesteziolog, reanimatolog, yuqumli kasalliklar bo‘yicha mutaxassis, epidemiolog, terapevt va kardiolog bor 40 nafar rossiyalik shifokor kelgan bo‘lsa, mart oyining oxiridan boshlab O‘zbekistonda koreyalik professor — epidemiolog Soy Chje Uk, yana bir koreyalik anesteziolog-reanimatolog, bir qancha turkiyalik mutaxassislar, Germaniyaning yetakchi tibbiyot mutaxassislaridan bo‘lmish professor Verner Ber faoliyat yuritgan.